Anthony Ibáñez 'Ninyato': 'El que està fent Gandia ajudant la joventut amb el Pla Parlem no només passarà a la història, sinó que marcarà una història'
04 juny 2025

## Anthony Ibáñez 'Ninyato': 'El que està fent Gandia ajudant la joventut amb el Pla Parlem no només passarà a la història, sinó que marcarà una història'04 juny 2025Última actualització: 04 juny 2025

![](../gestion/img/793e0c8f21b56bcd1fc37453416252beadaad5d58bdebcb0d72a3f149112d40e.jpg)  
  

“_El que està fent Gandia, més que passar a la història, marcarà una història. Em sembla preciós que existisca un programa així, sense ànim de lucre, només per ajudar_”. Amb aquestes paraules, l’escriptor i influencer **Anthony Ibáñez**, conegut com ‘**Ninyato**’, ha valorat el ‘**Pla Parlem**’, impulsat per l’Ajuntament de Gandia dins l’estratègia ‘**Avant Gandia**’, amb l’objectiu de prevenir i abordar el malestar emocional i psicològic de la joventut.

‘Ninyato’ ha fet aquestes declaracions en companyia de l’alcalde de Gandia, **José Manuel Prieto**, i de la regidora de Sanitat, **Liduvina Gil**, abans de participar en la xarrada **“La meua cicatriu ja no plora”**, que s’ha celebrat aquest mateix matí al Teatre Serrano. La sessió, dividida en dues franges horàries —a les 10.30 h i a les 12.00 h—, ha omplit completament l’aforament davant l’alta demanda d’alumnat de tercer d’ESO a primer de Batxillerat que ha volgut escoltar l’influencer.

Durant la seua intervenció, Ibáñez ha proposat una reflexió profunda sobre les ferides invisibles que molts joves arrosseguen, i ha oferit claus pràctiques per a abordar-les.

L’alcalde Prieto ha destacat l’èxit de la iniciativa i ha informat que, en aquests primers nou mesos de funcionament, el servei ha atés més de 330 joves de manera individualitzada, gràcies a un equip de psicòlegs professionals. “_L’objectiu és clar: actuar de manera primerenca davant els primers signes de malestar emocional o psicològic en la joventut. Són els joves els qui pateixen amb més intensitat els efectes de l’ansietat i del malestar mental, problemes que poden agreujar-se si no s’aborden a temps_”, ha afirmat.

“_Estem davant d’un dels principals reptes de salut pública actualment. I hi estem responent des de l’àmbit local, de forma pionera i transversal_”, ha afegit l’alcalde. “_Gandia és una ciutat que aposta per la qualitat de vida, i no hi pot haver qualitat de vida sense salut mental. Per això, aquest programa no només tindrà continuïtat, sinó que el reforçarem amb més recursos i més presència als centres escolars_”.

En aquest sentit, Prieto ha avançat que el programa ampliarà el seu horari d’atenció als matins, donada la demanda creixent.

Per la seua banda, Gil ha recordat que el Programa Parlem va nàixer després de detectar, en el Fòrum de Salut Mental de 2022, la necessitat urgent d’un recurs accessible i directe per a joves que no sabien on acudir. “_Era fonamental que els adolescents pogueren accedir al servei per ells mateixos, sense filtres, sense cita prèvia, sense judicis. I això és el que hem creat_”, ha subratllat. Gil ha destacat també que el programa ofereix atenció psicològica gratuïta, confidencial i anònima per a joves d’entre 12 i 22 anys, amb possibilitat d’ampliació fins als 30.

Finalment, Anthony Ibáñez ‘Ninyato’ ha valorat amb contundència el projecte i ha incidit en el fet que moltes vegades els símptomes del malestar emocional es manifesten de forma física: “_Moltes vegades el cos parla allò que la ment calla. Jo ho he viscut en primera persona, i per això sé que una simple abraçada d’algú desconegut pot fer més que mil paraules. Aquest programa dona aquestes abraçades, encara que siguen metafòriques, però reals i necessàries_”, ha afirmat.

“_El problema, moltes vegades, el tenim davant, però no el veiem. Per això és clau disposar d’aquests espais segurs on ningú et jutja i només t’escolta_”, ha conclòs Ibáñez, llançant un missatge clar: “_Si necessites ajuda, busca-la. I si pots, parla amb algú. Programes com Parlem existeixen per a això. A vegades n’hi ha prou amb què algú t’escolte per començar a sanar_”.

  

**Sobre Ninyato**

Conegut a les xarxes socials com ‘Ninyato’ o @Ninyat0, aquest influencer s’ha consolidat com una de les veus més autèntiques de la nova generació de creadors de contingut en espanyol. Ha conquerit una audiència jove que valora la seua espontaneïtat i la capacitat de connectar sense filtres.

Des dels seus inicis en plataformes com TikTok (amb més de 2 milions de seguidors) i YouTube, ha sabut retratar la realitat de la joventut actual, acumulant centenars de milers de seguidors i milions de visualitzacions.

Més enllà de les xarxes, ha publicat quatre llibres: _La meua cicatriu ja no plora_, _Entre tots m’acabareu matant_, _Estimada Ansietat_ i _Aquest segon no ens el lleva ningú_.